**Dôvodová správa**

**A. Všeobecná časť**

Poslanci Národnej rady Slovenskej republiky Jaromír Šíbl a Tomáš Šudík predkladajú návrh zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a o zmene zákona č. 145/1995 Z. z. o správnych poplatkoch v znení neskorších predpisov (ďalej len „návrh zákona“).

Cieľom návrhu zákona je zaviesť možnosť vydania potvrdení v zmysle nariadenia Komisie (ES) č. 865/2006 zo 4. mája 2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi, ktoré by umožnili občanom Slovenskej republiky vycestovať do krajiny mimo EÚ s exemplárom živočícha a následne sa vrátiť bez povinnosti zdĺhavého postupu vybavovania vývozných a následne dovozných potvrdení – tieto by nahradilo jedno potvrdenie, čím by zároveň odpadlo ďalšie poplatkové zaťaženie žiadateľa spojené s potrebným vydaním viacerých rozhodnutí. Navyše, toto jedno potvrdenie by platilo na určitú dobu a dalo by sa použiť opakovane. Uvedenou právnou úpravou sa teda zníži poplatkové zaťaženie občanov.

Zavedením možnosti vydania predmetných potvrdení by sa vyšlo v ústrety predovšetkým adresátom predmetnej právnej úpravy – napríklad sokoliarom a dovolenkárom, ktorí už niekoľko rokov apelujú na možnosť vydania takéhoto špeciálneho potvrdenia, ktoré by slúžilo na vývoz a následný dovoz exemplárov živočíchov za účelom účasti napr. na krátkodobých výstavách dravcov, súťažiach, či poľovačkách resp. za účelom dovoleniek so svojimi „miláčikmi“ v krajinách mimo EÚ. Tiež to umožní jednoduchšie vycestovať držiteľovi hudobného nástroja za účelom napr. súťaže alebo predvedenia hudobného diela.

Keďže tieto špeciálne potvrdenia v národnej legislatíve absentujú, je komplikované vyššie uvedeným osobám vycestovať so svojimi živočíchmi do krajiny mimo EÚ, nakoľko vydávanie vývozných a dovozných povolení tak pri vycestovaní ako aj o niekoľko dní pri návrate na cestu späť je časovo a administratívne veľmi náročné.

Návrh zákona nepredpokladá vplyv na rozpočet verejnej správy, vplyvy na podnikateľské prostredie, sociálne vplyvy, vplyvy na manželstvo, rodičovstvo, rodinu, vplyvy na informatizáciu spoločnosti a vplyvy na životné prostredie

Návrh zákona je v súlade s Ústavou Slovenskej republiky, ústavnými zákonmi a ostatnými všeobecne záväznými právnymi predpismi Slovenskej republiky, medzinárodnými zmluvami a inými medzinárodnými dokumentmi, ktorými je Slovenská republika viazaná, ako aj s právom Európskej únie.

**B. Osobitná časť**

**K Čl. I**

**K bodu 1**

V § 6a dochádza k zavedeniu možnosti vydania potvrdení v zmysle nariadenia Komisie (ES) č. 865/2006, ktoré umožňujú občanovi Slovenskej republiky vycestovať do krajiny mimo EÚ s exemplárom živočícha a následne sa vrátiť. Bližšie sú špecifikované náležitosti žiadosti a proces vydávania explicitne uvedených potvrdení (potvrdenie o putovnej výstave, potvrdenie o osobnom vlastníctve, potvrdenie o hudobnom nástroji). Z dikcie predmetného ustanovenia vyplýva aj možnosť vydania potvrdenia, ktoré nie je explicitne v národnej legislatíve upravené, ale legislatíva EÚ ho vydať umožňuje, prípadne by bolo v budúcnosti do legislatívy EÚ zavedené.

**K bodu 2 až 7**

Legislatívno-technická úprava, ktorá súvisí so zavedením možnosti vydávania nových potvrdení.

**K bodu 8**

Precizuje sa skutková podstata iného správneho deliktu, ktorej znenie reflektuje zavedenie nových potvrdení v bode 1.

**K bodu 9**

Legislatívno-technická úprava číslovania poznámky pod čiarou súvisiaca s úpravami v bode 1.

**K Čl. II**

Úprava súvisí so zavedením možnosti vydania potvrdení v zmysle nariadenia Komisie (ES) č. 865/2006 zo 4. mája 2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi.

**K Čl. III**

Navrhuje sa účinnosť zákona od 1. júna 2023.

**DOLOŽKA ZLUČITEĽNOSTI**

**návrhu zákona** **s právom Európskej únie**

1. **Navrhovateľ zákona:** poslanci Národnej rady Slovenskej republiky Jaromír Šíbl a Tomáš Šudík

1. **Názov návrhu zákona:** návrh zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a o zmene zákona č. 145/1995 Z. z. o správnych poplatkoch v znení neskorších predpisov
2. **Predmet návrhu zákona:**
3. je upravený v primárnom práve Európskej únie

* Čl. 114 a čl. 191 až 193 Zmluvy o fungovaní Európskej únie

1. je upravený v sekundárnom práve Európskej únie

* nariadenie Rady (ES) č. 338/97 z 9. decembra 1996 o ochrane druhov voľne žijúcich živočíchov a rastlín reguláciou obchodu s nimi (Ú. v. ES L 61, 3.3.1997, s. 1) v platnom znení,
* nariadenie Komisie (ES) č. 865/2006 zo 4. mája 2006, ktorým sa ustanovujú podrobné pravidlá týkajúce sa vykonávania nariadenia Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi (Ú. v. EÚ L 166, 19.6.2006, s. 1) v platnom znení,
* vykonávacie nariadení Komisie (EÚ) č. 792/2012 z 23. augusta 2012, ktorým sa stanovujú pravidlá vzoru povolení, potvrdení a iných dokladov stanovených v nariadení Rady (ES) č. 338/97 o ochrane druhov voľne žijúcich živočíchov a rastlín reguláciou obchodu s nimi a ktorým sa mení a dopĺňa nariadenie Komisie (ES) č. 865/2006 (Ú. v. EÚ L 242, 7.9.2012, s. 13) v platnom znení.

1. nie je obsiahnutý v judikatúre Súdneho dvora Európskej únie.
2. **Záväzky Slovenskej republiky vo vzťahu k Európskej únii:**
   1. bezpredmetné,
   2. proti SR nebolo začaté konanie v rámci „EÚ Pilot“, ani nebol začatý postup Európskej komisie, ako ani nebolo začaté konanie Súdneho dvora EÚ proti SR podľa čl. 258 až 260 Zmluvy o fungovaní Európskej únie,

c) bezpredmetné.

1. **Návrh zákona je zlučiteľný s právom Európskej únie:**

úplne.

**DOLOŽKA VYBRANÝCH VPLYVOV**

**A.1. Názov materiálu:** návrh zákona, ktorým sa mení a dopĺňa zákon č. 15/2005 Z. z. o ochrane druhov voľne žijúcich živočíchov a voľne rastúcich rastlín reguláciou obchodu s nimi a o zmene a doplnení niektorých zákonov v znení neskorších predpisov a o zmene zákona č. 145/1995 Z. z. o správnych poplatkoch v znení neskorších predpisov

**Termín začatia a ukončenia PPK:** bezpredmetné

**A.2. Vplyvy:**

|  |  |  |  |
| --- | --- | --- | --- |
|  | Pozitívne | Žiadne | Negatívne |
| **1. Vplyvy na rozpočet verejnej správy** |  | x |  |
| **2. Vplyvy na podnikateľské prostredie – dochádza k zvýšeniu regulačného zaťaženia?** |  | x |  |
| **3. Sociálne vplyvy** |  | x |  |
| – vplyvy na hospodárenie obyvateľstva, |  | x |  |
| – sociálnu exklúziu, |  | x |  |
| – rovnosť príležitostí a rodovú rovnosť a vplyvy na zamestnanosť |  | x |  |
| **4. Vplyvy na životné prostredie** |  | x |  |
| **5. Vplyvy na informatizáciu spoločnosti** |  | x |  |
| **6. Vplyvy na služby verejnej správy pre občana** |  | x |  |
| **7. Vplyvy na manželstvo, rodičovstvo a rodinu** |  | x |  |

**A.3. Poznámky**

bezpredmetné

**A.4. Alternatívne riešenia**

bezpredmetné

**A.5. Stanovisko gestorov**

Návrh zákona bol zaslaný na vyjadrenie Ministerstvu financií Slovenskej republiky.